recursal/SuperWikiNEXT-32B huggingface dataset:
**Kaevatsi laid** on 1,25 km² suurune laid Väinameres Hiiumaast kagus. Laid asub Sarve küla territooriumil.

Nimi
----

1564 on laidu nimetatud *Kwiste*, 1565 *Caesthe*, 1576 oli laiu peremees Kaiatze Matz up Swinholm, 1586 *Kaatzholm*, 1656 *Kayetze* ja 1708 *Kaiuatzelayd*. 

Paul Ariste arvates tuletub laiu nimetus nimisõnast "kaev" või tegusõnast "kaevama". Lauri Kettunen pakkus, et laiu nimi tuletub sõnast "kaevand".

Asukoht
-------

Kaevatsi asub Sarve poolsaarest 400 meetri kaugusel. Laiu ja Hiiumaa vahel on madal meri, vahemaad on võimalik jalgsi läbida. Kaevatsi asub Saarnaki ja Heinlaiu vahel; Saarnaki jääb 2,7 km läände ja Heinlaid 2,4 km itta. Hanikatsi laid jääb 2,7 km lõuna-edelasse.

Kaevatsi ümber paiknevad väiksemad rahud (Võrkrahu, Paasrahu). Põtkurahu on Kaevatsi laiuga liitunud. Laid on sirpja kujuga, läänerannik on sopiline.

Kaevatsi ja Saarnaki varjus asub Sarve sadam.

Rohuküla–Heltermaa laevateelt vaadates sulandub saar Hiiumaaga ühte.

Loodus
------

Kaevatsi laid ulatub põhjaosas kuni 7,7 meetrit üle merepinna. Eesti Geoloogiateenistuse ja Tartu Ülikooli geoloogid avaldasid 2022 aruande, mille alusel leidub Kaevatsi laiu lähistel magnetilist rauamaaki. 

Kaevatsit katab valdavalt kadastik, samuti leidub metsa ja võsa.

Kaevatsi ja lähedalasuvad rahud arvatakse küll Hiiumaa laidude hulka, kuid ei kuulu Hiiumaa laidude maastikukaitseala koosseisu. Kaevatsi laid kuulub Väinamere hoiuala koosseisu.

2015. aastal sattus saarele hunt ja murdis seal lambaid.

Inimtegevus
-----------

Kirjalikes allikates on Kaevatsi laidu esmamainitud 1564. aastal, siis olnud Kaevatsil kaks talu.

1780. aastatel (teistel andmetel 1778) oli Kaevatsil kohaliku tähtsusega paemurd.

1970. aastal elas saarel 7 elanikku. 1974. aastal jäi Kaevatsi püsielanikest tühjaks. Hooned on säilinud.

Saarel töötas tuuleveski.

Sarnaselt Saarnaki laiu Saarnakite ja Hanikatsi laiu Hanikattidega kandsid (ja kannavad) laiult pärit inimesed perekonnanime Kaevats.

Viited
------

1. ↑  Kaevatsi laid Eesti looduse infosüsteemis, vaadatud 1. juulil 2019.
2. ↑  Marja Kallasmaa: "Hiiumaa kohanimed." Eesti Keele Sihtasutus Tallinn 2010.
3. ↑  Jüri Plado, Tiina Harak, Mihkel Štokalenko, Anu Veski, Martin Liira ja Sten Suuroja. 2022. "Kaevatsi magnetanomaalia hinnang." Aruanne. Eesti Geoloogiateenistus, Rakvere.
4. ↑  "Hiiumaal saab väljaspool jahihooaega küttida kaks hunti". *ERR Uudised*. 28. august 2015.
5. 1 2  Haide-Ene Rebassoo. *Laidude raamat*. Tallinn 1972, lk 93–95
6. ↑  "Riiklik Looduskaitsekeskus: Hiiumaa laiud". Originaali arhiivikoopia seisuga 9. juuni 2007. Vaadatud 9. juunil 2007.

Välislingid
-----------

* Kaevatsi laid Eesti looduse infosüsteemis
* Aerofoto 360°
|  |  |
| --- | --- |
|  |  *See artikkel räägib vastupaavstist; Eestimaa piiskopi kohta vaata artiklit Theoderich (Eestimaa piiskop).* |

---

**Theodoricus** ehk **Theoderich** (suri 1102 Cava de'Tirreni Salerno lähedal) oli vastupaavst 1100 ja arvatavasti 1101. Tema elu kohta on väga vähe teada.

Keiser Heinrich IV poolt toetatud vastupaavst Clemens III nimetas ta 1084 Santa Maria in Via Lata kardinaldiakoniks ning veidi hiljem Albano kardinalpiiskopiks. Aastal 1098 määrati ta legaadiks Saksamaale. On säilinud San Ciriaco nelle Terme kardinalpreestri Romanuse diplom, millele on Theoderich koos mõningate teiste vastupaavsti poolel olevate kardinalidega alla kirjutanud.

Pärast vastupaavst Clemens III surma 1100 valisid tema toetajad Theoderichi kiirustades eelmise järeltulijaks ning kohe, arvatavasti ööl vastu 10. septembrit pühitsesid nad ta saladuskatte all Peetri kirikusse kogunenult Theodoricuse nime all ametisse. Theodoricusel ja tema toetajatel õnnestus Roomat enda käes hoida ainult 105 päeva ning kui paavst Paschalis II (mitte varem kui 1100. aasta jõulude ajal, arvatavasti jaanuaris 1101) Lõuna-Itaaliast Rooma naasis, püüdis vastupaavst põgeneda keiser Heinrich IV juurde.

Paavsti toetajatel õnnestus Theodoricus tabada. Viimase toetajad valisid seepeale Sabina piiskopi Albertuse uueks vastupaavstiks. Paavst Theodoricuse pagendas ta benediktlaste ordule kuuluvasse ning paavstile ustavate normannide valve all olevasse Santissima Trinità in Cava de'Tirreni kloostrisse Campanias Salerno lähistel, kus too 1102 suri. Ta on sinna ka maetud. Kloostri krüptis on hauaplaat pealdisega "*Theodoricus in pace MCII*", kuid selle ehtsus on kahtluse all.

Välislingid
-----------

* Sissekanne Bautzi kirikuleksikonis (*saksa keeles*)
**Kiievi kotlet** ehk **kanafileekotlet** on kulinaarias erilisel viisil kanalihast valmistatud liharoog ja toidukauplustes sageli müüdav pooltoode – maitsevõisüdamiku ümber rulli keeratud kanalihafilee, mis on paneeritud riivsaias.

Valmistamine
------------

### Toorained ja nende töötlus

Kanafileekotlettide koostisained on kanafilee, või, maitseroheline ja sool. 

Toiduainete eeltöötluseks tuleb valmistada maitserohelise või ja vormida sellest kaks vorstikujulist kangi ning asetada need külmkappi. 

Kanafilee töötlemiseks tuleb fileetükid (nii suured kui väiksed) asetada toidukile vahele, lihahaamriga kergelt haamerdada ja seejärel maitsestada. 

#### Variatsioonid

Klassikalises retseptis on soovitatud maitsevõi valmistamisel lisada küüslauku – soovi korral lisada 1–4 küünt (läbi küüslaugupressi aetult). 

### Paneerimine

Enne paneerimist tuleb maitsevõi keerata väikese filee sisse, ja seejärel suure sisse ning vormida korrektsed piklik-ovaalse kujuga kotletid. 

Paneerimiseks kasutatakse lahtiklopitud muna, riivsaia ja saiakuubikuid. Esmalt paneerida kotlette munasegus ja riivsaias ja siis panna külmkappi. 

### Frittimine

Enne frittimist paneeritakse kotlette munasegus ja saiakuubikutes. Frittimiseks läheb vaja toiduõli. 

Frittida tuleks kuldpruuni värvuseni. Serveerida kuumalt pearoana.

Pooltoode
---------

Kauplusest ostetud Kiievi kotletid pannakse harilikult külmkappi. Enne kasutamist soojendatakse need üles, näiteks mikrolaineahjus keskmisel võimsusel 2 minutit.

Viited
------

1. ↑  Sirje Rekkor, Anne Kersna, Maire Merits, "Praktiline kulinaaria", Argo 2007, lk 202.

Kirjandus
---------

* Felicity Cloake. [How to cook the perfect chicken kiev], The Guardian, 7. juuni 2012
* Jamie Oliver. Chicken Kiev

Videod
------

* Jesse Dunford Wood cooks Chicken Kiev at the Mall Tavern Notting Hill London YouTube'i video
* Katie Price Recipe Challenge - Results - Gordon Ramsay YouTube'i video
**Kagawa prefektuur** on Jaapani prefektuur Shikoku saarel Seto kaldal.

Sümbolid
--------

Kagawa prefektuuri tunnuslind on väikekägu (*Cuculus poliocephalus*), tunnuspuu on harilik õlipuu (*Olea europaea*) ja tunnuslill õlipuuõis.

Haldusjaotus
------------

Kagawa prefektuur on jaotatud 17 omavalitsusüksuseks, millest 8 on linnad (市 *shi*).

### Linnad

* Higashikagawa
* Kan'onji
* Marugame
* Mitoyo
* Sakaide
* Sanuki
* Takamatsu
* Zentsuji

Viited
------

1. ↑  人口統計｜香川県, vaadatud 10.12.2020.

Välislingid
-----------

* Kagawa prefektuuri koduleht

Jaapani prefektuurid

Aichi **·**  Akita **·**  Aomori **·**  Chiba **·**  Ehime **·**  Fukui **·**  Fukuoka **·**  Fukushima **·**  Gifu **·**  Gumma **·**  Hiroshima **·**  Hokkaidō **·**  Hyōgo **·**  Ibaraki **·**  Ishikawa **·**  Iwate **·**  Kanagawa **·**  Kagawa **·**  Kagoshima **·**  Kōchi **·**  Kumamoto **·**  Kyōto **·**  Mie **·**  Miyagi **·**  Miyazaki **·**  Nagano **·**  Nagasaki **·**  Nara **·**  Niigata **·**  Ōita **·**  Okayama **·**  Okinawa **·**  Ōsaka **·**  Saga **·**  Saitama **·**  Shiga **·**  Shimane **·**  Shizuoka **·**  Tochigi **·**  Tokushima **·**  Tōkyō **·**  Tottori **·**  Toyama **·**  Wakayama **·**  Yamagata **·**  Yamaguchi **·**  Yamanashi
**Theodore Herman Albert Dreiser** (27. juuli 1871 Terre Haute, Indiana – 28. detsember 1945 Hollywood, California) oli ameerika kirjanik, naturalismi esindaja.

Ta sündis vaeses saksa sisserändajate perekonnas. 1892. aastal asus ta ajakirjanikuna tööle Chicagos. 1894. aastal kolis ta New Yorki ning sai edukaks ajakirjatoimetajaks ja kirjastajaks.

Tema esimene romaan "Õde Carrie" ("Sister Carrie") ilmus 1900. aastal. See räägib noorest naisest, kes suundub elama suurlinna, kus ta hakkab teostama oma Ameerika unelmat. Teos osutus "ebamoraalsuse" tõttu skandaalseks. Tema järgmised romaanid kinnistasid tema tuntust silmapaistva naturalismi esindajana. Pärast romaani "Jennie Gerhardt" (1911) edu hakkas Dreiser kirjutama tähiskohaga kirjanikuna. Aasta hiljem ilmus kolmas romaan "Finantsist" ("The Financier"). Selle peategelane on Frank Algernon Cowperwood, kes põhineb päriselulisel automagnaadil Charles Yerkesil. "The Financier" moodustab koos selle järgedega "The Titan" (1914) ja "The Stoic" (1947) "Iha triloogia" ("Trilogy of Desire"). 1915. aastal ilmus osaliselt autobiograafiline "The "Genius"", mida peeti kohati nilbeks ja see korjati mitmeks aastaks müügilt ära.

1925. aastal ilmus Dreiseri kõige kuulsam romaan "Ameerika tragöödia" ("An American Tragedy"). Teos põhineb 1906. aastal toimunud päriselulisel Grace Browni mõrval ja sellele järgnenud tema armastatu kohtuprotsessil. Teosel põhineb ooper (2005; autor Tobias Picker), muusikal (1995; autor Charles Strouse) ja mitu filmi, sh "Koht päikese all" ("A Place in the Sun"; 1951), mis pälvis kuus Oscarit.

Lisaks kirjutas Dreiser lühijutustusi, näidendeid, esseesid ja memuaare.

Romaanid
--------

* "Õde Carrie" (1900; eesti keeles 1960, tõlkija Valda Raud)
* "Jennie Gerhardt" (1911)
* "Iha triloogia"
	+ "Finantsist" (1912; eesti keeles 1998, tõlkija Ilona Kolberg)
	+ "The Titan" (1914)
	+ "The Stoic" (1947)
* "The "Genius"" (1915)
* "Ameerika tragöödia" (1925; eesti keeles 1955, tõlkija Juhan Lohk)
* "The Bulwark" (1946)

Viited
------

1. ↑  *Merriam-Webster's Collegiate Encyclopedia*. Merriam-Webster. 2000. Lk 489. ISBN 1-593394-92-6.
**Superriikideks** (ka üliriigid) on nimetatud riike, mis kõige enam mõjutavad maailma poliitikat ja majanduselu.

Ajalugu
-------

Esimesena kasutati seda mõistet Teise maailmasõja järel USA, Suurbritannia (Briti impeerium) ja NSV Liidu kohta. Kahe esimese riigi ja nende liitlaste vastasseisu NSV Liidu ja ta liitlastega nimetati külmaks sõjaks. Briti impeeriumi lagunemise tõttu kaotas Suurbritannia oma superriigi staatuse. NSV Liidu lagunemisega 1991. aastal kadus veel üks superriik. Seejärel omas Euroopas suurima poliitilise rolli Euroopa Liit, millega 20. sajandi lõpus hakkasid liitumisläbirääkimisi pidama ka mitu varem NSV Liidu mõjusfääris olnud riiki.

1980. aastatel hakkas majandusliku superriigina esile kerkima kiire majanduskasvuga Jaapan, mis oli pärast 1997. aastal üle elatud majanduskriisi tagaplaanile jäänud.

Tagantjärele on nimetatud superriikideks ka Vana-Egiptust, Rooma impeeriumi, Vana-Hiinat, Pärsia impeeriumi, mongolite impeeriumi ja ka Adolf Hitleri aegset Saksamaad.

21. sajandi superriigid
-----------------------

**Ameerika Ühendriigid** on üks NATO juhtriike nii sõjaliselt kui ka poliitiliselt. USA dollar on tähtsaim rahvusvaheline valuuta.

**Euroopa Liit** on poliitilise ja majandusliku riikide ühendusena suurima SKT-ga maailmas. Samas peavad (või on alustamas) liitumisläbirääkimisi veel mitu riiki. Pärast ühisraha euro kasutuselevõttu on see saavutanud olulise rahvusvahelise valuuta staatuse. Suurimaks Euroopa Liidu eksistentsiaalseks probleemiks on strateegiliste loodusvarade nappus.

**Hiina Rahvavabariik** on suurima rahvaarvuga riik maailmas. Suurim tarbekaupade tootja maailmas. HRV on kasvava poliitilise mõjuvõimuga riik maailmas.

**Venemaa** on suurima territooriumiga riik maailmas. Olles olnud NSV Liidu juhtiv liiduvabariik, ei suutnud ta 1990. aastate "emamaa" superriigi staatust säilitada. Väga suurte riikide sekka tuli Venemaa tagasi 21. sajandi esimestel aastatel, kui president oli Vladimir Putin. NSV Liidu lagunemisejärgse Venemaa ambitsioon on NSV Liidu aegse mõjuvõimu taastamine.

**India** on kiire majanduskasvuga, kuid väga ebaühtlaselt arenev suurriik. Elanike arvu poolest teine riik maailmas. Kui India ei suuda saavutada globaalselt tähtsa riigi rolli, siis vähemalt Aasias on ta suure mõjuvõimuga riik.

Kas mõni riik on nimetamata?
----------------------------

**Brasiilia** on Lõuna-Ameerika suurim riik. Elanike arvult 5. kohal maailmas. Loodusvarade poolest rikkamaid riike. Võib omada potentsiaali tulevikus tõusta superriikide sekka.

**Kanada** on rikkalike loodusvaradega ja üks suurema sisserändega riike maailmas. Praegu on ta suuresti naabri USA ja Euroopa Liidu mõju all (assotsiatsioonileping Euroopa Liiduga). Elanike arvu kasvades ja "iseseisvumise" ambitsiooni tekkides on potentsiaali tõusta superriikide sekka.

**ASEAN** on Kagu-Aasias tegutsev poliitiline riikide liit, kus elab 575,5 miljonit (2007) inimest. Nende ambitsioon on luua samasugune mõjuvõimas ühendus nagu on Euroopa Liit. Suurimaks probleemiks on omavahelised vaidlused ja ebaühtlane arengutase. Kui nad oma probleemidest üle saavad, on potentsiaali tõusta superriigi staatusse.

Vaata ka
--------

* G8
**Superstar** (nüüd **Pascal Lota**) on kiire parvlaev, mis aastani 2015 kuulus Eesti laevakompaniile Tallink. Laev ehitati 2008. aastal Fincantieri laevatehases Anconas Itaalias. Laev sõitis liinil Tallinn–Helsingi kaubamärgi all Tallink Shuttle. Superstari ristiema on Eesti tennisist Kaia Kanepi. Laeva sisekujunduse autorid on itaalia disainerid Carlo Ciribi ja Alessandro Cestaro.

Superstar anti Tallink Grupile üle 8. aprillil 2008 ning tegi 21. aprillil esimese reisi. 30. aprillil tabas laeva tehniline rike ning järgmised kaks reisi tühistati. 
Laeval on ka mitu sõsarlaeva: Finlandia, Moby Wonder ja Moby Aki.

Novembris 2015 müüs Tallink laeva 91,5 miljoni euroga ettevõttele Medinvest SpA (Corsica Ferries Grupp), kuid Superstar jäi prahilepingu alusel Tallinn-Helsingi liinile kuni uue laeva valmimiseni jaanuaris 2017.

Superstar lahkus Tallinnast 1. veebruaril 2017 Küprose lipu all. Kodusadamaks sai Limassol. Veel samal aastal sai laeva uueks kodusadamaks Genova. Laeva uus nimi Itaalia lipu all on **Pascal Lota**.

* Superstar Tallinki pardamaalingugaSuperstar Tallinki pardamaalinguga

Viited
------

1. ↑  "Uue Tallinki laeva Superstari kaks reisi tühistati". Originaali arhiivikoopia seisuga 3. mai 2008. Vaadatud 1. mail 2008.
2. ↑  Tallink müüb Kaia Kanepi ristitud Superstari Lõuna-Euroopasse, ERR uudised, 10. november 2015
3. ↑  Veristar Info BV-st
**Kivi-kurereha** (*Geranium columbinum*) on kurerehaliste sugukonda kurereha perekonda kuuluv taimeliik.

Kirjeldus
---------

Kivi-kurereha meenutab kõige rohkem vereva kurereha kiduraid taimi, ent on temast erinevalt ühe- või kaheaastane, väiksemate õitega (1,2 cm läbimõõdus, vereval kurerehal enamasti paar sentimeetrit läbimõõdus) rohttaim.

Kasvukohad ja levik
-------------------

Kasvab klibustel ja kivistel niitudel (loopealsed, karbonaatsed kuivad niidud), teeservadel, prahipaikadel. 

Looduslikult levinud eelkõige Lõuna-Euroopas ja Väike-Aasias, Ameerikas tulnukana. 

Eestist 1902 leitud Põhja-Saaremaalt Võhma ja Panga külast. Uuesti leidis kivi-kurereha Lääne-Saaremaalt Kipi küla ümbrusest 2000. aastal Mari Reitalu. Harulduse tõttu on ta arvatud II kaitsekategooriasse (seisuga 2012), kuid liikide ohustatuse hindamisel on talle omistatud koguni väljasuremisohus liigi staatus. Taimede uue levikuatlase andmetel jäävad kõik leiukohad ühtle atlase ruutu Lääne-Saaremaal.

Vaata ka
--------

* Männiku kivi-kurereha püsielupaik

Viited
------

1. ↑  Reitalu, Mari (2001). *Kohtumised kivi-kurerehaga. - Eesti Loodus 52. ak, nr 2/3*. Lk 116-117.
2. ↑  "Geranium columbinum — kivi-kurereha". *Eesti taimede uue levikuatlase tööversioon*. 2019.

Välislingid
-----------

Kivi-kurereha andmebaasis eElurikkus Muuda Vikiandmetes
**Vaakumkuivatamine** on kuivatamise meetod, kus niiskus eemaldatakse ainest vaakumi abil. Vähendatud rõhu keskkonnas langeb vee küllastuspunkt ning vesi hakkab aurustuma madalamatel temperatuuridel. 

Kuivatades vee küllastuspunkti lähedastes tingimustes, tekib materjalis kõrge aururõhk, mille tulemusel toimub intensiivne vee auramine materjalist. Puhta vee keemistemperatuur vaakumis 35–450 Torr on 29–86 °C.  Vaakumkuivatusmeetodit kasutatakse peamiselt hügroskoopsete ja kuumustundlike ainete kuivatamiseks. Samuti kasutatakse vaakumkuivatamist oksüdeerimise vältimiseks ja kuivatamisaja lühendamiseks.

Vaakumkuivati
-------------

Vaakumkuivati on seade, mille abil viiakse läbi vaakumkuivatus. Vaakumkuivatit tuntakse ka vaakumahjuna.
Vaakumkuivatid valmistatakse enamasti roostevabast terasest ning tugeva konstruktsiooniga. Vaakumkuivati komplekti kuulub sobiva tootlikkusega vaakumpump ja automaatikasõlm.  
Vaakumkuivateid ei käsitleta täiesti eraldiseisva kuivatitüübina, vaid vaakumit kasutatakse teistes kuivatitüüpides, nagu: 1) kontakt-, 2) kondensatsioon-, 3) infrapuna-, 4) mikrolaine- ja 5) sublimatsioonkuivatites. 
Teaduslaborites on enim levinum kuivatitüüp kontakt-vaakumkuivati. Kuna vaakumis on soojuslevik piiratud, toimub soojusülekanne läbi riiuli. Riiuleid soojendatakse kahel viisil – otse ehk kuumutuselemendid on ehitatud riiuli sisse või siis kaudselt, kuumutuselemendid on vaakumkambri seintes ja riiul soojeneb kokkupuutel vaakumkambri seinaga. Riiulid on seetõttu valmistatud tavaliselt heast soojust juhtivast materjalist nagu alumiinium.

Ravimi- ja toiduainetööstuses on levinuim vaakumkuivati tüüp sublimatsioon-vaakumkuivati ehk külmkuivatus. Sublimeerides aurustatakse jäätunud materjalist niiskus ilma materjali üles sulatamata, mis tähendab, et jää muutub otse veeauruks. Sublimeerumine saab toimuda sügavvaakumi (u < 1 mbar) tingimustes ja temperatuuril alla 0 °C.

Kasutusala
----------

Vaakumkuivatuse eri meetodid on levinud mitmes tööstusvaldkonnas: puidutööstuses, farmaatsiatööstuses, elektroonika- ja toiduainetööstuses.

Viited
------

1. ↑  Puuviljade ja marjade kuivatamine. (2011). /Koost. U. Bleive. Tartu: Eesti Maaülikool.
2. ↑  Puuviljade ja marjade kuivatamine. (2011). /Koost. U. Bleive. Tartu: Eesti Maaülikool.
3. ↑  INFRAPUNA-VAAKUMKUIVATI SOOJUSTEHNILINE MUDEL, Magistritöö, EMÜ, Leo Laur 2016.
Hollandlased püüavad vaalu Jan Mayeni saare lähedal (18. sajand)
**Vaalapüük** on vaalade peale peetav jaht.

Paljudel rannikul elavatel rahvastel on pikaajalised traditsioonid vaalade püüdmiseks merest, samuti rannikule uhutud vaalade toiduks tarvitamiseks.

Ajalugu
-------

Vaalapüügi esimesed teadaolevad vormid on 5 tuhat aastat vanad.

Tööstuslik vaalapüük algas 17. sajandil. 20. sajandil ehitati esimesed vaalapüügilaevad, mis olid mõeldud vaalade pardale vinnamiseks ja nende esmaseks töötlemiseks.

Tehnika arenedes kasvas inimkonna võime vaalu püüda, kuni see ületas säästvat arengut võimaldavad piirid. 1930. aastatel püüti igal aastal rohkem kui 50 tuhat vaala. Sajandi keskpaigaks ei suutnud paljude vaalaliikide arvukus enam taastuda ja vähenes drastiliselt.

1986 keelustas Rahvusvaheline Vaalapüügikomisjon äriotstarbelise vaalapüügi, et vaalavarud saaksid taastuda. Sellest ajast on paljud riigid vaalapüügi täielikult keelanud.

Mõned riigid, näiteks Jaapan ja Norra, on seda piiratud ulatuses jätkanud. Nad soovivad vaalapüügi tingimusi leevendada, et oleks võimalik küttida neid vaalaliike, kelle arvukus ja seisund seda võimaldab. Näiteks Norra püüdis 2011. aastal 1286 kääbusvaala, kui nende koguarvukuseks hinnatakse 102 tuhat. Island alustas vaalapüüki 2006. Igal aastal lubatakse Islandil püüda 30 küürvaala ja 9 finnvaala.

Vaalapüügivastased riigid ja keskkonnakaitsjad peavad vaalapüüki ebamoraalseks, jätkusuutmatuks ja vaalaliikide säilimist ohustavaks ning usuvad, et vaalapüük peaks jääma igaveseks keelatuks.

Vaalade püüdmine traditsioonilisel viisil Jaapanis

Vaata ka
--------

* Vaalapüügilaev
* Hülgepüük

Välislingid
-----------

|  |  |
| --- | --- |
|  | Pildid, videod ja helifailid Commonsis: **Vaalapüük** |

* "Norras algas iga-aastane vaalapüügihooaeg" ERR, 1. aprill 2017
* "Jaapan üritas taas vaalapüügikeeldu lõpetada" ERR, 13. september 2018
* Taavi Eilat: "Avalik arvamus tõukab Islandi vaalatööstust hääbumise äärele" ERR Novaator, 16. jaanuar 2019
Nathan Aké 2013. aastal Chelsea särgis
**Nathan Benjamin Aké** (sündinud 18. veebruaril 1995 Haagis) on Hollandi jalgpallur. Ta mängib Premier League'i klubis Manchester City ja Hollandi jalgpallikoondises. Tema põhiline mängupositsioon on keskkaitsja, kui ta võib mängida ka vasakkaitsjana.

Ta alustas profikarjääri Chelseas. Debüüdi Inglismaa kõrgliigas tegi ta 17-aastaselt 26. detsembril 2012 Norwich City vastu. Chelseas sai ta mänguaega harva ja oli järgmistel hooaegadel suuremas osas laenul teises klubides. Hooajal 2014–15 oli ta kuu aega laenul esiliiga klubis Reading. Suurema osa hooajast 2015–16 mängis ta Watfordis ning lõi 20. detsembril mängus Liverpooli vastu oma esimese värava Inglismaa kõrgliigas. Hooaja 2016–17 esimesel poolel mängis ta laenul AFC Bournemouthis ning lõi Inglismaa kõrgliigas kolm väravat.

2017. aasta juunis naasis ta Bournemouthi ning sõlmis klubiga püsiva lepingu. Üleminesumma oli 20 miljonit naelsterlingit.

2020. aasta augustis sõlmis ta viieaastase lepingu Manchester Cityga. Väidetav üleminekusumma oli 41 miljonit naelsterlingit.

Debüüdi Hollandi jalgpallikoondises tegi Aké 2017. aastal sõprusmängus Maroko vastu. Esimese värava lõi ta koondisesärgis 4. juunil 2018 sõprusmängus Itaalia vastu.

Aké on pärit Elevandiluurannikult.

Saavutused
----------

Chelsea
* Football League Cup: 2014–15
* UEFA Euroopa Liiga: 2012–13

Viited
------

1. ↑  "Nathan Ake: Bournemouth sign Chelsea defender for a club record fee". BBC Sport. 30.6.2017. Vaadatud 3.2.2019
2. ↑  NATHAN AKE COMPLETES CITY SWITCH. mancity.com. 5.8.2020. Vaadatud 18.8.2020
|  |  |
| --- | --- |
|  |  *See artikkel on Tallinna pargist; Pärnu pargi kohta vaata Vabaduse park (Pärnu); Tartu pargi kohta vaata Vabaduse puiestik* |

---

Peoplats Vabaduse pargis
Vabaduse parkmets
**Vabaduse park** on park Tallinnas Nõmmel. Park piirneb Sihi, Lõuna, Ravila, J. Mändmetsa, Nõmme-Kase ja Hiiu tänavaga. Pargi pindala on 14,74 hektarit. Pargi lähedal asuvad Sanatooriumi park ja Hiiu park.

Ajalugu
-------

Vabaduse park on üks Nõmmele väga omastest parkmetsadest. Sellised männimetsad planeeriti Nõmmele juba 1920. aastate lõpus. 1937. aastal kinnitati linnavolikogus lõplik plaan, mille järgi pidi Nõmmel olema kolm parkmetsa ja kaksteist puiestikku.

Tänapäev
--------

Tänapäeval on Vabaduse park hea koht ürituste korraldamiseks. Pargis on toimunud tänavalaat "Roheliste väravate tänav", Nõmme laste laulupidu ja "Nõmme kevad". 17. juunil 2018 toimus Vabaduse pargis Nõmme IV laulu- ja tantsupäev, mis taaselustas vabariigi algusaegadel Nõmmel toimunud laulupäevade traditsiooni  29. juulil 2007 jõustus seadus, mis võtab Vabaduse parkmetsa kaitse alla.

Viited
------

1. ↑  "Pühapäeval toimub Nõmmel taas tänavalaat "Roheliste väravate tänav"". Originaali arhiivikoopia seisuga 24. september 2015. Vaadatud 31. märtsil 2013.
2. ↑  Nõmme kevade üritused uues kohas. Nõmme Sõnumid, 20. mai 2005.
3. ↑  Nõmme IV laulu- ja tantsupäev
4. ↑  Nõmme linnaosa parkide kaitse alla võtmine
Belgradi lipp
**Belgradi lipp** põhineb aastal 1931 loodud Belgradi vapi kujundusel, mille autor on Serbia kunstnik Đorđe Andrejević-Kun. Lipul on kasutatud kolme Serbia lipu värvi: punast, sinist ja valget. Belgradi lipul kujutatu moodustab ka osa Belgradi vapist.

Ajalugu
-------

*Vaata ka: Belgradi vapp*
Belgradi tänapäevase vapi ajalugu algab aastast 1931, mil kogunes kunstnikest, heraldikutest, professoritest, kindralitest ja riigisekretäridest koosnenud komitee, mis pani paika vapile esitatavad nõuded. Seejärel võitis suure ülekaaluga kunstnik Đorđe Andrejević-Kuni kujundatud vapp. Vapp trükiti esimest korda ära ajakirja "Beogradske opstinske novine" 1932. aasta 1. numbris.

Aastal 1932 heisati esimest korda ka Belgradi uut vappi kujutav lipp. Ent arvatakse, et tegemist oli ühekordseks otstarbeks valmistatud lipuga, mida hiljem ei kasutatud. Aastal 1991 taastati nii vana vapp kui ka lipp. Vapile ja lipule tehti seejuures kolm väiksemat muudatust nende paigutuses. Lipu ja vapi taastamise töörühma kuulus ka Đorđe Andrejević-Kuni tütar Mira Kun.

Värvide ja kujundite tähendus
-----------------------------

Sinine sümboliseerib lootust ja usku paremasse tulevikku. Maapinna punane sümboliseerib Serbia rahva kannatusi ja võitlust vabaduse nimel. Kaks valget horisontaalset riba kujutavad Sava jõge ja Doonau jõge, mis on Belgradi tugevuse sümboliteks (vastavalt heraldika reeglitele on jõgesid kujutatud valgelt).

Kuna Belgradi serbiakeelne nimi *Beograd* tähendab "valget linna", on lipul ka valged müürid ja tornid. Müürid tähistavad kaubandusega tegelevat linna ja tornid ning avatud värav sümboliseerivad avatud turgu. Lipul kujutatud laev, milleks on Vana-Rooma trireem, on linna antiikaja perioodi sümbol.

Viited
------

1. 1 2  Belgrade (District-Town, Serbia). Vaadatud 02.05.2019.

*Selles artiklis on kasutatud ingliskeelset artiklit en:Flag of Belgrade seisuga 02.05.2019*.
Vitraaž kujutamas Jeesust andmas misjonikäsku oma jüngritele.Vitraaž kujutamas Jeesust andmas misjonikäsku oma jüngritele.

Suur misjonikäsk
----------------

**Suur misjonikäsk** on ülestõusnud Jeesus Kristuse poolt antud käsk oma jüngritele levitada evangeeliumi üle kogu maailma. Kristlikus teoloogias on see õpetus, mis rõhutab Jumala teenimist, misjonitööd ja ristimist.

Ajalugu
-------

Suure misjonikäsu termin ei pärine otseselt piiblist vaid see on hiljem välja mõeldud tõlgendus Matteuse evangeeliumi 28. peatükist kristliku misjonäride misjoni õigustamiseks.

Selle termini loojaks peetakse 17. sajandil tegutsenud luterlasest Austria parunit ja misjonäri Justinian von Welzi, kes soovis propageerida evangeelset kristlust üle maailma. Antud termini tegi kaks sajandit hiljem kuulsaks Inglise misjonär Hudson Taylor, kes Suure misjonikäsuga õigustas enda misjonit Hiina aastal 1866.

Suur misjonikäsk piiblis
------------------------

Suure misjonikäsu aluseks on Uue testamendi Matheuse evangeeliumi 28. peatükk, mis räägib Jeesuse ülestõusmisest. Peale ülestõusmist kutsub Jeesus oma jüngrid Galileal asuvale mäele ja käsib neil teha jüngriteks ja ristida kõiki maailma rahvaid Isa, Poja ja Püha Vaimu nimel.

> 
> **Mt 28:16-20**
> 
> 
> 16 Need üksteist jüngrit läksid aga Galileasse sinna
> 
> 
> mäele, kuhu Jeesus neid oli käskinud minna.
> 
> 
> 17 Ja kui nad teda nägid, kummardasid nad teda, mõned olid aga 
> 
> 
> kahevahel.
> 
> 
> 18 Ja Jeesus astus nende juurde ja kõneles neile: „Minule on
> 
> 
> antud kõik meelevald taevas ja maa peal.
> 
> 
> 19 Minge siis, tehke jüngriteks kõik rahvad, 
> 
> 
> ristides neid Isa ja Poja ja Püha Vaimu nimesse
> 
> 
> 20 ja õpetades neid pidama kõike, mida mina olen teil 
> 
> 
> käskinud! Ja vaata, mina olen iga päev teie juures ajastu
> 
> 
> 
> lõpuni."  
> 
> 

  

Suurt misjonikäsku võib leida ka Markuse, Luuka ja Johannese evangeeliumis, ent nendes esinev misjonikäsk on teises kontekstis ja teistsuguse tähendusega kui seda Matteuse evangeeliumis.

Viited
------

1. ↑  Rienecker, Fritz; Maier, Gerhard (1994). *Suur Piiblileksikon*. Eesti: Logos. Lk 413.`{{raamatuviide}}`: CS1 hooldus: mitu nime: autorite loend (link)
2. 1 2  Robbie F. Castleman (2008). "The Last Word: The Great Commission: Ecclesiology" (PDF).
3. ↑  Wolfgang Breul (05.07.2012). "Theological Tenets and Motives of Mission: August Hermann Francke, Nikolaus Ludwig von Zinzendorf". *Migration and Religion: Christian Transatlantic Missions, Islamic Migration to Germany (Chloe - Beihefte Zum Daphnis)*.
4. ↑  Mathew Schmalz (08.12.2019). "What is the Great Commission and why is it so controversial?". *The Conversation*.
5. ↑  "Piibel.net". *Piibel 1997*.
6. ↑  Mortimer Arias (01.01.1991). "Church in the World: Rethinking the Great Commission". *Theology Today*.
**Mauri Aukusti Sariola** (25. november 1924 – 9. august 1985) oli soome kirjanik. Tema kriminaalromaanides lahendab kuritegusid komissar Olavi Susikoski.

Viljaka prosaistina avaldas Sariola ligi 80 romaani. On kasutanud pseudonüümi **Esko Laukko**.

Elulugu
-------

Mauri Sariola sündis õpetaja peres. Hariduse omandas Hämeenlinnas ja Toijalas. Teise maailmasõja ajal oli sideväes, võttes osa ka Lapi sõjast. 1945. aastal astus Helsingi Ülikooli, kus õppis mitu aastat õigusteadust. Sariola on töötanud advokaadibüroos (1947–1948), pangas direktorina (1949–1959) ja õpetajana põhikoolis. Teinud kaastööd mitmele ajakirjale ja ajalehele. Aastatel 1956–1966 oli ta krimireporter Helsingin Sanomates. 

Oma esimese romaani "Laukausten hinta (Salama 25)" avaldas Mauri Sariola 1956. aastal. Kohturomaan "Laia tee seadus" ("Lavean tien laki", 1961) pälvis 1969. aastal Prantsusmaa kriminaalkirjanduse auhinna "Prix du Roman d'Aventures"

Looming
-------

* "Leivätön pöytä on katettu (Salama 46)", 1958
* "Susikoski ottaa omansa (Salama 58)", 1959
* "Ei nõidus ega palve" – "Ei loitsu eikä rukous", 1959; eesti keeles: Eesti Kirjastus Orto 1968.
* "Laia tee seadus" – "Lavean tien laki", 1961; eesti keeles: Eesti Kirjastus Orto 1967, tõlkinud Harry Ingelman.
	+ "Laia tee seadus". Eesti Raamat 1973 sarjas "Mirabilia". Tõlkinud Harald Lepik.
* "Punaisen kukon laulu", 1963
* "Minä, Olavi Susikoski", 1963
* "Susikosken vaikein juttu", 1967

Viited
------

1. ↑  "Scandinavian Crime Fiction – Finland". Originaali arhiivikoopia seisuga 19. jaanuar 2012. Vaadatud 2. jaanuaril 2012.
2. 1 2  Mauri Sariola (1924–1985) – wrote also as Esko Laukko. Kirjasto.sci.fi

Välislingid
-----------

* Mauri Sariola Seltsi koduleht
* Mauri Sariola (1924–1985) – pseudonüüm: Esko Laukko. Kirjasto.sci.fi
* Hannu Saraluoto. Mauri Sariola. PHNet.fi
**Suur ringreis** ehk *Grand Tour* oli 17.–19. sajandi kõrgema klassi traditsiooniline reisimise komme läbi Euroopa, mille peamisteks sihtkohtadeks olid Šveits ja Itaalia. Reisi võtsid ette jõukad Euroopa noormehed (tavaliselt saatjaga) elukogemuse saamiseks ja eneseharimiseks, kui nad olid täisealiseks saanud (umbes 21-aastased).

Ajalugu
-------

See komme sai kuulsaks 1660. aastal. Läbiti standardne marsruut, mis toimis kui hariv üleminekuriitus ning võis kesta mõni kuu kuni mitu aastat. Kuigi seda ringreisi seostati peamiselt Briti aadlikega, tegid sarnaseid reise ka Põhja-Euroopa rahvaste jõukad noormehed.

Alates 18. sajandi teisest poolest, mil paranesid reisitingimused ja kasvas jõukas keskklass, hakkasid osa võtma ka mõned Lõuna- ja Põhja-Ameerika noormehed. Varasem individuaalne rännak hakkas asenduma massiturismiga.

Mozarti perekonna suure ringreisi teekond
18. sajandi keskpaigaks oli Suurest ringreisist saanud Kesk-Euroopa aristokraatliku hariduse üks tunnuseid. Traditsioon hakkas Euroopas hääbuma, kui entusiasm klassikalise kultuuri vastu kahanes ning populaarsemaks sai rongide või aurulaevadega reisimine.

Reis
----

Suure ringreisi esmane eesmärk seisnes kokkupuutes klassikalise antiigi ja renessansiajastu kultuuripärandiga Euroopa kontinendi aristokraatlikule rahvale. Arendati oma ajalooteadvust ja kunstimaitset ning vaadeldi ja omandati kunstiteoseid. Lisaks andis ringreis ainsa võimaluse näha konkreetseid kunstiteoseid ja võib-olla ka ainsa võimaluse mingit kindlat muusikat kuulda.

Teekond
-------

Marsruut sõltus noormeeste huvidest ja rahalistest võimalustest, sest reisiks oli vaja aega, raha ja motivatsiooni. Levinum teekond algas Inglismaalt, ületati La Manche'i väin Belgiasse või Prantsusmaale ning soovi korral mindi tihti edasi Itaaliasse. Tagasiteel võidi läbida Alpid ja Holland.

Viited
------

1. 1 2 3 4  Eesti Kunstimuuseum (2008). "Grand Tour. Eesti kunstnikud Itaalias". Vaadatud 02.05.2022.
2. 1 2 3 4 5 6 7  Wikipedia (2022). "Grand Tour". Vaadatud 02.05.2022.
3. ↑  "Italy on the Grand Tour". 2002. Vaadatud 02.05.2022.
Nate Schmidt (2018)
**Nathan Thomas Schmidt** (sündinud 16. juulil 1991 St. Cloudis Minnesotas) on USA jäähokimängija, kes mängib kaitsjana NHL-i klubis Winnipeg Jets.

Hooajal 2009/10 mängis ta United States Hockey League'i klubis Fargo Force ja aastatel 2010–2013 Minnesota Ülikooli jäähokimeeskonnas.

2013. aasta aprillis sõlmis ta kaheaastase lepingu NHL-i klubiga Washington Capitals. Hooaja 2012/13 lõpus debüteeris ta American Hockey League'is (AHL) Capitalsi tütarklubis Hershey Bears. NHL-is debüteeris Schmidt Capitalsi meeskonnas 12. oktoobril 2013 mängus Colorado Avalanche'i vastu. Esimese värava lõi ta sama aasta 7. detsembril mängus Nashville Predatorsi vastu. Capitalsi põhikoosseisu kuulus Schmidt aastatel 2015–2017.

2017. aastal valis Vegas Golden Knights Schmidti NHL-i *Expansion Draft* '​is, misjärel sõlmis ta klubiga kaheaastase lepingu. Hooajal 2017/18 tegi Schmidt NHL-is oma resultatiivseima hooaja, kui lõi viis väravat ja andis 31 väravasöötu. Samal hooajal jõudis ta Golden Knightsiga Stanley karika finaali, kus kaotati Schmidti eelmisel koduklubile Capitalsile.

2020. aasta oktoobris kaubeldi Schmidt Golden Knightsist Vancouver Canucksi. Pärast ühte hooaega kaubeldi 2021. aasta juulis Winnipeg Jetsi.

USA jäähokikoondise koosseisus osaleb Schmidt 2022. aasta maailmameistrivõistlustel.

Viited
------

1. ↑  "Vancouver Canucks acquire D Nate Schmidt from Vegas Golden Knights - TSN.ca". TSN. 12.10.2020. Vaadatud 16.5.2022
2. ↑  "Schmidt traded to Jets by Canucks for draft pick". NHL.com. 27.7.2021. Vaadatud 16.5.2022

Välislingid
-----------

* Nate Schmidt NHL.com lehel
* Nate Schmidt hockeydb.com lehel

| * v
* r
Winnipeg Jets |
| --- |
| 
**Väravavahid**: Connor Hellebuyck **·** David Rittich |
| 
**Kaitsjad**: Kyle Capobianco **·** Dylan DeMelo **·** Brenden Dillon **·** Josh Morrissey **·** Neal Pionk **·** Dylan Samberg **·** Nate Schmidt **·** Logan Stanley |
| 
**Ründajad**: Mason Appleton **·** Morgan Barron **·** Kyle Connor **·** Pierre-Luc Dubois **·** Nikolaj Ehlers **·** Sam Gagner **·** David Gustafsson **·** Axel Jonsson Fjällby **·** Karson Kuhlman **·** Adam Lowry **·** Saku Mäenalanen **·** Vladislav Namestnikov **·** Nino Niederreiter **·** Cole Perfetti **·** Mark Scheifele **·** Kevin Stenlund **·** Blake Wheeler |
Belgorodi oblasti lipp.
**Belgorodi oblasti lipp** on Venemaa haldusüksuse Belgorodi oblasti lipp.

Lipp on ametlikult kinnitatud 22. juunil 2000.

### Lipu kirjeldus

Belgorodi oblasti lipp on ristkülikukujuline riide, mis on jagatud sinise ristiga neljaks võrdseks väljaks. Vardapoolne ülemine väli on valge ning selle keskel on Belgorodi oblasti vapp, mille sinisel heraldilisel kilbil on lamav kuldne lõvi punase keelega ning lõvi kohal on laialisirutatud tiibadega kuldse noka, keele ja jalgadega must kotkas. Kilbi alumine osa on aga roheline. Lipu lehvipoolne ülemine väli on roheline ja alumine must ning vardapoolne alumine väli on punane. Vapikilbi kõrgus moodustab 3/9 lipu laiusest ning sinise risti harude laius moodustab 1/11 lipu pikkusest.

Lipu laiuse ja pikkuse suhe on 2:3.

### Sümbolite tähendused

Valge sümboliseerib pikaajalist püsivust ning kriidi, piima ja suhkru tootmist. Roheline on maa külluse ja viljakuse ning põldude ja metsade värv. Punane tähistab verd ning neid belgorodlasi, kes on sajandeid kaitsnud oma isamaad. Must on aga mulla värv.

Vaata ka
--------

* Belgorodi oblasti vapp

Välislingid
-----------

* Belgorodi oblasti sümbolid oblasti ametlikul kodulehel (*vene keeles*)
* Belgorodi oblasti sümboolika (*vene keeles*)
* Riiklik sümboolika: Belgorodi oblast – Belgorod (*vene keeles*)
|  |
| --- |
|  |
| Medalikohad |
| Maailmameistrivõistlused |
| **Kuld** | 2015 | jäähoki |
| **Hõbe** | 2017 | jäähoki |

**Nathan Raymond MacKinnon** (sündinud 1. septembril 1995 Halifaxis, Nova Scotias) on Kanada jäähokimängija, kes mängib NHL-i klubis Colorado Avalanche keskründajana.

2013. aastal valiti ta NHL-i *draft* '​is Avalanche'i poolt esimese valikuna. Enne seda oli ta mänginud Quebec Major Junior Hockey League'i klubis Halifax Mooseheads.

Avalanche'i meeskonnas debüteeris ta NHL-is hooajal 2013–14. Ta kogus debüüthooajal 63 punkti (24+39) ning ta pälvis liiga hooaja uustulnukale antava Calder Memorial Trophy. Samal hooajal valiti ta lisaks hooaja uustulnukate sümboolsesse koosseisu (*All-Rookie Team*).

Hooajal 2017–18 kogus MacKinnon 97 punkti (39+58), millega oli ta liigas paremuselt viies mängija. Samal hooajal valiti *Second All-Star Team* '​i. Järgmisel hooajal tegi ta veelgi parema hooaja, kui kogus 99 punkti (41+58).

Aastatel 2017, 2018 ja 2019 on ta osalenud NHL-i tähtede mängul.

2015. aastal tuli MacKinnon Kanada jäähokikoondise koosseisus maailmameistriks.

Välislingid
-----------

* Nathan MacKinnon NHL.com lehel
* Nathan MacKinnon – ESPN
* EliteProspects - Nathan MacKinnon
* Nathan MacKinnon hockeydb.com lehel

| * v
* r
Colorado Avalanche |
| --- |
| 
**Väravavahid**: Pavel Francouz **·** Aleksandr Georgijev |
| 
**Kaitsjad**: Bowen Byram **·** Samuel Girard **·** Brad Hunt **·** Erik Johnson **·** Jack Johnson **·** Kurtis MacDermid **·** Cale Makar **·** Josh Manson **·** Devon Toews |
| 
**Ründajad**: Andrew Cogliano **·** J. T. Compher **·** Lars Eller **·** Darren Helm **·** Gabriel Landeskog **·** Artturi Lehkonen **·** Nathan MacKinnon **·** Denis Malgin **·** Ben Meyers **·** Alex Newhook **·** Matt Nieto **·** Valeri Nitšuškin **·** Logan O'Connor **·** Mikko Rantanen **·** Evan Rodrigues |
**Kanepi Gümnaasium** on üldhariduskool Põlva maakonnas Kanepis.

Ajalugu
-------

Kanepi Gümnaasium
Esimesed andmed koolihariduse alguse kohta Kanepi kihelkonnas pärinevad kirikuõpetaja aruandest 1680. aastast. Kanepi köstrikooli tegutsemisest on kirjutatud 1686. aastal. Esimene teadaolevalt maarahva seast pärinev koolmeister oli Kanepi põliselanik Jaan Raudsepp, kes töötas koolmeistrina alates 1700. aastast ning määrati 1731. aastal vakantsi ajal kirikuõpetaja asendajaks.

Kanepi Gümnaasium loeb oma haridustegevuse eelkäijaks 1804. aastal asutatud Kanepi kihelkonnakooli, mille asutas alates 1780. aastast Kanepi kirikuõpetajana teeninud Johann Philipp von Roth. Rothi asutatud poiste kihelkonnakool oli uut tüüpi kihelkonnakool (*Parochialschule*), mis Liivimaal alles 1819. aasta talurahvaseadusega üldiseks tunnustati. Kihelkonnakooli õppekavades olid lisaks tavaainetele (lugemine, kirjutamine, rehkendamine ja katekismus) ka maateadus, ajalugu, laulmine, võimlemine, põllutöö, käsitöö ja makettide valmistamine mitmesuguste hoonete ehitamiseks. Oma õppekava ja töökorraldusega lõi Kanepi kihelkonnakool eesti tulevasele pedagoogikateadusele uue – vastastikuse õpetamise meetodi.

Kooli nimed
-----------

* 1925 – Kanepi Kõrgem Algkool
* 1927 – Kanepi 6-klassiline Algkool
* 1937 – Kanepi Mittetäielik Keskkool
* 1946 – Kanepi 7-klassiline Kool
* 1959 – Kanepi 8-klassiline Kool
* 1960 – Kanepi Keskkool
* 1997 – Kanepi Gümnaasium

Kooli muuseum
-------------

Koolis asub oma muuseum.

Viited
------

1. 1 2  Kanepi Gümnaasiumi arengukava aastateks 2006–2010. Kanepi Vallavolikogu 19.01.2006.a määrus nr 7. (Kasutatud 29. augustil 2011.)
2. ↑   (vaadatud 23.10.2018)
3. ↑   (vaadatud 30.07.2013)

Kirjandus
---------

* Milvi Hirvlaane. Kanepi kool läbi kahe sajandi. Kanepi Gümnaasium 2004. 309 lk.

Välislingid
-----------

* Kooli koduleht
**Sainte-Laguë meetod** on suurima keskmise põhimõttel töötav valimismeetod.

Meetod on nime saanud Prantsuse matemaatikult André Sainte-Laguëlt.

Selle valimismeetodi valem on: {\displaystyle koefitsient={\frac {V}{(S+0,5)}}\,\!}

koefitsient – on koefitsient

V – erakonna hääled

S – jooksev kohtade arv parteil (algul: S=0 kõigil parteidel)

See meetod sarnaneb D'Hondti meetodiga, aga ilma viimase suurimate parteide soosimiseta. Kõigil parteidel on algul 0 kohta. Kui nimekirjal on kõrgem koefitsient, siis arvutatakse uus koefitsient välja. Protseduuri korratakse kuni kõik kohad on jaotatud.

Alternatiivmeetodid
-------------------

Sellel meetodil on ka teine võimalus kohtade arvutamiseks. Leitakse iga partei protsent, selle põhjal arvutatakse iga partei kohtade arv ja see ümardatakse üles. Seda meetodit nimetatakse tooreks Websteri meetodiks. See ei anna alati täpselt nii palju kohti, kui soovitud. Juhul, kui kohti jagati üle, siis arvutatakse iga partei koefitsient; jagades iga partei häälte arv võidetud kohtade arvuga –0,5, leitakse kõige väiksem koefitsient ja see partei kaotab ühe koha. Kui kohti tuleb puudu, siis arvutatakse koefitsiendid jagades iga partei häältehulk hetkel võidetud kohtade arvuga +0,5.

On ka kolmas võimalus: sättida kvoot (häälte arv/kohtade arv) nii, et sellega läbi jagades ja tulemust ülespoole ümardades, saadakse täismaja mandaate.

Modifitseeritud Sainte-Laguë
----------------------------

Sainte-Laguëst on tehtud ka modifitseeritud variant: esimene jagaja on 0,7; teine 1,5 ja ülejäänud nagu tavaline Sainte-Laguë. Selle modifikatsiooni mõte on teha esimeste mandaatide saamine keerukamaks väikestel parteidel ja selles mõttes sarnaneb ta D'Hondti meetodiga, aga samas järgmised kohad peale esimeste mandaatide on nagu tavaline Sainte-Läguë. See on Sainte-Laguë modifikatsioonidest üks tuntumaid. Kuigi vähem tuntud modifikatsioon on 1. koha jagaja 0,75 peale sättida; 2. koha jagaja 1,5, jne nagu tavaline Sainte-Laguë. Seda meetodit kasutab Ungari. See on väikeparteide suhtes veel karmim kui 0,7-ga modifikatsioon.

Näide
-----

Partei A saab 500 häält, partei B saab 400 häält ja partei C saab 300 häält. Jagada 4 mandaati tavalise Sainte-Läguëga.

| Jagaja | Kohti | Partei A | Partei B | Partei C |
| --- | --- | --- | --- | --- |
| 0,5 | 1 | 1000 | 800 | 600 |
| 1,5 | 2 | 333,33 | 266,66 | 133,33 |
| 2,5 | 3 | 200 | 160 | 120 |
| 3,5 | 4 | 142,86 | 114,30 | 85,71 |

Partei A saab 2, partei B 1 ja partei C 1 koha.

Kasutuspiirkonnad
-----------------

Kasutatakse näiteks Bosnias ja Hertsegoviinas, Uus-Meremaal, Lätis, Hamburgis ja Bremenis parlamendikohtade jaotamisel. Modifitseeritud (0,7-ga) varianti kasutatakse näiteks Norras ja Rootsis parlamendivalimistel.

Jagajate jada kohta
-------------------

Analoogne on tavalise Sainte-Laguë puhul: 1. koht – 1, 2. koht – 5, jne, ehk nii-öelda **paaritute arvude jada**. 0,7-ga modifitseeritud puhul 1. koht 1,4; 2. koht 3, jne nagu tavaline Sainte-Läguë. 0,75 puhul 1,5 on 1. koha jagaja ja ülejäänud kõik need samad, mis on tavalisel Sainte-Lägüel.
Sajid Javid (2014)
**Sajid Javid** (sündinud 5. detsembril 1969 Rochdale'is Suur-Manchesteris) on Inglise konservatiivne poliitik, alates 26. juunist 2021 kuni 5. juulini 2022 oli ta Suurbritannia tervishoiu ja sotsiaalhoolduse minister. Ta oli 24. juulist 2019 kuni 13. veebruarini 2020 Suurbritannia rahandusminister.

Ta sündis aastal 1969 Rochdale'is Suur-Manchesteris Pakistani päritolu immigrantide perekonnas. Ta lõpetas aastal 1991 Exeteri ülikooli, kus ta õppis poliitikat ja majandust.

Ta töötas pärast ülikooli lõpetamist aastani 2009 panganduses. Seejärel asus ta poliitikasse.

Ta oli 9. aprillist 2014 kuni 11. maini 2015 Suurbritannia kultuuri- massimeedia ja spordiminister; lisaks oli ta 9. aprillist 2014 kuni 15. juulini 2014 Suurbritannia võrdsete õiguste asjade minister. 11. maist 2015 kuni 14. juulini 2016 oli ta Suurbritannia äri-, innovatsiooni- ja oskuste minister. 14. juulist 2016 kuni 30. aprillini 2018 oli ta Suurbritannia kohaliku omavalitsuse asjade minister. 30. aprillist 2018 kuni 24. juulini 2019 oli ta Suurbritannia siseminister. 24. juulist 2019 kuni 13. veebruarini 2020 oli ta Suurbritannia rahandusminister.

Isiklikku
---------

Ta on abielus ning tal on kolm tütart ja üks poeg.

Viited
------

1. ↑  Kaks ministrit astub Boris Johnsoni valitsusest tagasi

Välislingid
-----------

* Sajid Javidi koduleht (inglise keeles)
**Vene-Türgi sõda 1768–1774** ehk **Kuues Vene-Türgi sõda** oli sõda Venemaa ja Türgi vahel. Sõda toimus põhiliselt Dnepri ja Doonau vahelisel alal.

Poola riigis puhkenud segaduste ajal kutsus Bari konföderatsioon türklased appi. Sõjategevus algas 1769. aastal Krimmi khaaniriigi vägede rünnakuga Krimmi khaani Qırım Giray juhtimisel Jelizavetgradi provintsile.

Venemaa väed Pjotr Rumjantsevi juhatamisel hõivasid 1769. aastal Bessaraabia, Moldova ja Valahhia.

Aastal 1770 hävitas Vene sõjalaevastik Çeşme sadamas Türgi sõjalaevastiku (Çeşme merelahing).

Aastal 1774 saavutasid vene väed võidu Larga ja Cahuli jõe juures Šumeni all.

21. juulil 1774 sõlmiti Küçük Kaynarci rahu (Küçük Kaynarca rahu, Kjutšukkainardža rahu). Lõuna-Ukraina, sealhulgas Bugi, Dnepri ja Doni suue, läksid Venemaale, nii et Venemaa sai seal väljapääsu Mustale merele. Krimm sai iseseisvaks Osmani impeeriumist (annekteeriti 1783 Venemaa poolt). Vene laevad said õiguse väinadest läbi sõita. Venemaa sai protektoraadiõiguse Osmanite riigi õigeusuliste üle. Sõja tulemusel tunnistas Osmanite riik Kabarda ja Põhja-Osseetia liitmist Venemaa keisririigiga.

Vaata ka
--------

* Esimene Poola jagamine, Poola jagamised
* Jemeljan Pugatšovi mäss
* Vene-Türgi sõda (1877–1878)
**Äänisjärv** ehk **Onega järv** (varasemad eestikeelsed nimed *Oneega järv*, *Onega*; vene *Онежское озеро*, karjala *Oniegu*, vepsa *Änine*, soome *Ääninen*, *Äänisjärvi*) on mageveejärv Loode-Venemaal Karjala Vabariigi, Leningradi oblasti ja Vologda oblasti piiril. 

See on suuruselt Euroopa teine järv Laadoga järel, kui Kaspia merd mitte arvestada. Äänisjärv kuulub Atlandi ookeani Läänemere vesikonda.

* Pindala 9890 km²
* Maht 280 km³
* Suurim sügavus 127 m
* Keskmine sügavus 30 m
* Kõrgus merepinnast 35 m
* Vesikonna pindala 51 540 km²

Äänisjärv kujunes pärast viimase jääaja lõppu. Ta on jäänuk Balti jääpaisjärvest.

Põhjarannik on kaljune, seal on saari ja lahti, sh. Poventsa laht, samuti on seal suurimad sügavused, kuni 127 meetrit. Lõunarannik on madalam.

Äänisjärve suubub 58 jõge, millest suurimad on Šuja, Suna, Vodla ja Võtegra. Välja voolab ainsana Sviri jõgi. 

Äänisjärve läbib siseveetee Valgest merest Läänemerre (Valge mere – Läänemere kanal) ja Volga vesikonda (kanali kaudu Äänisjärve lõunakaldal ja edasi Valgjärveni).

Äänisjärves on Kiži saar, mis on tuntud oma 18. sajandil ehitatud puukirikute poolest.

Järve läänekaldal asub Karjala Vabariigi pealinn Petroskoi, idakalda kaljustel neemedel kuulsad Äänisjärve kaljujoonised.
**"Mentalist"** (algupärane pealkiri "The Mentalist") on Ameerika ühendriikide telesari, mis alustas 23. septembril 2008 ja lõpetas 18. veebruaril 2015.

Sisu
----

Sarja peategelane Patrick Jane (Simon Baker) on sõltumatu konsultant CBI-s (California Juurdlusbüroos). Ta ei ole politseiametnik, vaid konsultant, ja aitab endise "selgeltnägijana" oma võimeid kasutades CBI-l mõrvajuhtumeid lahendada. Jane'i põhieesmärk on tabada sarimõrvar Red John, kes tappis viie aasta eest tema abikaasa ja tütre.

Tegelaste tutvustus
-------------------

**Patrick Jane** on konsultant, kes suudab üsna ebatavalisel moel lahendada absoluutselt kõik juhtumid. Ta näeb inimesi läbi ja teab, kui inimene midagi varjab või valetab. Tema lemmiktegevus on diivanil lebada ja teed juua.

**Teresa Lisbon** on uurija, kes Jane'i kohale kutsub ja peab mõrvari leidmiseks Jane'i kummaliste ideedega sageli kaasa minema. Teresa on väga kohusetundlik, kuid Jane'iga töötades satub temagi vahel jamadesse.

**Cho Kimball** on väga kohusetundlik uurija ja uurimisrühma kõige tõsisem liige.

**Wayne Rigsby** on uurija, kelle parim sõber on Cho ja keda pannakse väga tihti uurimises kedagi teist jäljendama. Talle meeldib nalja teha, kuigi see ei tule tal alati kõige paremini välja.

**Grace Van Pelt** on uurija, kes tegutseb enamasti IT alal, kuid käib tihti ka väljas. Ta on väga võluv naine, kes võrgutab oma keha ja punase peaga nii mõnegi mehe. Grace on mõistev ja alati valmis teisi aitama.

Osatäitjad
----------

* Simon Baker – Patrick Jane
* Robin Tunney – Teresa Lisbon
* Tim Kang – Cho Kimball
* Owain Yeoman – Wayne Rigsby
* Amanda Righetti – Grace Van Pelt
* Rockmond Dunbar – Dennis Abbott
* Emily Swallow – Kim Fischer
* Joe Adler – Jason Kylie
* Josie Loren – Michelle Vega

Hooajad
-------

| Hooaeg | Osade arv | Esilinastus |
| --- | --- | --- |
| Algus | Lõpp |
|  | **1** | 23
  | 23. september 2008 | 19. mai 2009  |
|  | **2** | 23
  | 24. september 2009 | 20. mai 2010  |
|  | **3** | 24
  | 23. september 2010 | 19. mai 2011  |
|  | **4** | 24
  | 22. september 2011 | 17. mai 2012  |
|  | **5** | 22
  | 30. september 2012 | 5. mai 2013  |
|  | **6** | 22
  | 29. september 2013 | 18. mai 2014  |
|  | **7** | 13
  | 30. november 2014 | 18. veebruar 2015  |
|

Välislingid
-----------

* Ametlik koduleht
* Mentalist andmekogus IMDb (inglise)